《答玉署交情四首 其二》
明代·倪岳

读书贵知道，处公必忘私。苟焉惟身图，君子恒贱之。

居然廊庙尊，荣禄复如斯。岂不念瓦合，媕婀将奚为。

夙承切磋益，日夕事箴规。植已苟无愧，去住亦随时。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。